KOMISIJOS SPRENDIMAS
2004 m. gruodžio 8 d.
iš dalies keičiantis Sprendimą 97/222/EB, nustatantį trečiųjų šalių, iš kurių valstybės narės leidžia importuoti mėsos produktus, sąrašą
(pranešta dokumentu Nr. K(2004) 4563)
(Tekstas svarbus EEE)
(2004/857/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis, ožkas, kiaules ir šviežią mėsą arba mėsos gaminius iš trečiųjų šalių (1), ypač į jos 3 straipsnio 1 dalį ir į 16 straipsnį, kartu su jos 21a straipsnio pirmos dalies pirma įtrauka,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų ir visuomenės sveikatos reikalavimus, reglamentuojančius produktų, kuriems netaikomi reikalavimai, išdėstyti tam tikrose Bendrijos taisyklėse, pateiktose Direktyvos 89/662/EEB A priedo I dalyje, ir taisyklėse dėl ligų sukėlėjų, pateiktose Direktyvoje 90/425/EEB (2), prekybą Bendrijoje ir jų importą į Bendriją, ypač į jos 10 straipsnio 2 dalies a punktą ir 3 dalies a punktą,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonių vartojimui skirtų gyvūninės kilmės produktų gamybą, perdirbimą, paskirstymą ir importą (3), ypač į jos 8 straipsnio 1 ir 4 dalis,
kadangi:
(1)
Komisijos sprendimu 97/222/EB (4) nustatomas trečiųjų šalių arba jų dalių, iš kurių leista importuoti mėsos produktus, sąrašas.
(2)
Siekiant užtikrinti tam tikros tvarkos, kaip nurodyta Sprendimo 97/222/EB priedo II ir III dalies lentelėse, kodų skaidrumą ir suderinamumą, reikia iš dalies pakeisti ir paaiškinti kai kurias išnašas su nuoroda į šviežios mėsos kilmę ir provenenciją.
(3)
Regionais suskirstytų teritorijų, kaip jos nustatytos Sprendimo 97/222/EB priedo I dalyje, apibūdinime naudojamos pasenusios nuorodos į teisės aktus, kurie buvo panaikinti ir pakeisti naujais aktais. Todėl šias nuorodas reikia atnaujinti. Atitinkamai reikėtų atnaujinti Sprendimo 97/222/EB priedo II dalyje nurodytus atitinkamus teritorijų ir tvarkos kodus.
(4)
Atitinkamai turėtų būti iš dalies pakeistos Sprendimo 97/222/EB priedo I, II ir IV dalys.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimas 97/222/EEB iš dalies keičiamas taip:
1)
Priedo I dalis pakeičiama šio sprendimo I priede pateiktu tekstu.
2)
Priedo II dalis pakeičiama šio sprendimo II priede pateiktu tekstu.
3)
Priedo IV dalis pakeičiama šio sprendimo III priede pateiktu tekstu.
2 straipsnis
Šis sprendimas taikomas nuo 2004 m. gruodžio 23 d.
3 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 8 d.